Eniten mielensä muuttaneita on keskustan eduskuntaryhmässä.

Kaikkiaan 55 kansanedustajaa äänesti viime viikolla eutanasia-kansalaisaloitetta vastaan, vaikka vielä kevään 2015 eduskuntavaaleissa he kannattivat eutanasian laillistamista. TOMMI PARKKONEN

Eduskunta äänesti viime viikolla eutanasian sallimista kannattavasta kansalaisaloitteesta, jonka on allekirjoittanut yli 60 000 suomalaista. Aloite eutanasian laillistamiseksi kaatui selvästi äänin 129-60, mikä yllätti monet äänestäjät, koska huomattavasti useampi kansanedustaja oli vielä kevään 2015 eduskuntavaalien aikaan ollut eutanasia sallimisen kannalla.

Iltalehti selvitti kaikkien kansanedustajien eutanasiakannat verrattuna siihen miten he lopulta äänestivät eduskunnassa.

Kansanedustajien mielipiteet ennen vaalipäivää selvitettiin käyttämällä apuna Ylen vaalikonetta, jossa yksi kysymyksistä kuului: ”Parantumattomasti sairaalla on oltava oikeus avustettuun kuolemaan?”. Vahvasti arvolatautunut kysymys osoittautui monille eduskuntavaaliehdokkaille hankalaksi, sillä nykyisistä kansanedustajistakin 18 jätti vastaamatta kysymykseen.

Ylen kysymykseen oli useita vastausvaihtoehtoja, joista eutanasiaa kannattaneiksi lasketaan tässä yhteydessä vaihtoehdot ”täysin samaa mieltä” ja ”jokseenkin samaa mieltä”.

Kansanedustajien mielet ja takit ovat kääntyneet joukolla kevään 2015 jälkeen, sillä Iltalehden selvityksen perusteella peräti 55 kansanedustajaa kaikkiaan 199 kansanedustajasta (puhemies ei äänestä) äänesti eduskunnassa eutanasiasta toisin kuin he Ylen vaalikoneessa eutanasiakysymykseen vastasivat.

Ei käännytystyötä

Suurin joukkokääntymys on tapahtunut keskustan eduskuntaryhmässä, jossa 20 Ylen vaalikoneessa eutanasiaa kannattanutta kansanedustajaa äänesti kuitenkin kansalaisaloitetta vastaan.

- Minkäänlaista käännytystyötä ei tehty, kaikilla edustajillamme oli vapaat kädet äänestää kuten itse asian näkee, sanoo keskustan eduskuntaryhmän varapuheenjohtaja Mirja Vehkaperä.

Vehkaperä uskoo, että monen keskustalaisen lopulliseen mielipiteeseen vaikutti eduskunnan sosiaali- ja terveysvaliokunnan yksimielinen mietintö, joka käytännössä hylkäsi eutanasia-aloitteen, mutta jossa samalla vaadittiin nykyistä paremman saattohoidon selvittämistä.

- Valiokunnan mietintö oli hyvin paljon meidän eduskuntaryhmämme näköinen. Se tyydytti porukkaamme.

Vehkaperä kuuluu itsekin mielipiteensä muuttaneisiin keskustaedustajiin.

- Vaalikoneissa vastataan moniin kymmeniin asioihin olematta kuitenkaan niiden asiantuntija. Sinällään mielipiteeni ei ole muuttunut, eli eutanasia voitaisiin jonain päivänä laillistaa, mutta se pitää tapahtua oikeanlaisen tien kautta. On hyvä, että nyt ensin selvitellään saattohoitoasia kokonaisuudessaan.

Vehkaperä ei ole huolissaan kansalaisen kuluttajansuojasta, vaikka tämä tekisi äänestyspäätöksensä vaikkapa juuri ehdokkaan eutanasiakannan perusteella.

- Minusta on äänestäjän suojaa sekin, että kansanedustaja perehtyy asioihin ja ottaa niihin kantaa kun ne ovat ajankohtaisia. Olen kolmannen kauden kansanedustaja, ja olen aikaisemminkin muuttanut kantaani. Mutta luonnollisesti me kansanedustajat olemme velvollisia kertomaan äänestäjille ne taustat, miksi on lopulta äänestänyt toisella tavalla.

- Kun pystyy pesunkestävästi perustelemaan itselleen ja muille, niin ei ole mitään syytä, etteikö mielipiteitään saisi matkan varrella vaihtaa.

Keskustan eduskuntaryhmän varapuheenjohtaja Mirja Vehkaperä sanoo jokaisella keskustan kansanedustajalla olleen vapaat kädet äänestyksessä, vaikka peräti 20 heistä muutti mielipidettään ennen äänestystä. VESA JOENSUU/RAAHEN SEUTU

Arvoa asiantuntijoille

Samaa mieltä on kokoomuksen eduskuntaryhmän puheenjohtaja Kalle Jokinen, joka vielä Ylen vaalikoneessa ilmoitti olevansa " täysin samaa mieltä " eutanasian laillistamisen kanssa, mutta äänesti eduskunnassa sitä vastaan.

- Kyllä päättäjän pitää pystyä muuttamaan mielipidettään, kun hän oikein kunnolla perehtyy asiaan. Vaalikoneisiin vastataan senhetkisen tiedon pohjalta.

Kokoomuksen eduskuntaryhmän puheenjohtaja Kalle Jokinen sanoo päätyneensä muuttamaan mieltään koska halusi antaa arvoa asiantuntijoiden näkemyksille. JENNI GÄSTGIVAR

Kokoomuksessa takkeja käänneltiinkin toiseksi ahkerimmin: 16 kansanedustajaa äänesti vastoin vaalikoneen näkemyksiään. Myös kokoomuksesta eronnut ja Liike Nytin perustanut Hjallis Harkimo kuului samaan joukkoon.

- Laaja ja syventävä valiokuntakäsittely toi asiaan sen verran lisää tietoa, että sen pohjalta moni teki tämän ratkaisunsa. Siinä puhuttiin saattohoidon kehittämismahdollisuuksista paljon sellaista, mikä oli ainakin minulle uutta, Jokinen perustelee.

- Kävimme ryhmässä läpi, että kyllähän valiokunnan asiantuntijakäsittelylle pitää antaa arvoa.

Neljä kansanedustajaa: Anne Louhelainen (sin), Mikaela Nylander (r), Kristiina Salonen (sd) ja Erkki Tuomioja (sd) muuttivat kantaansa toiseen suuntaan, eli oli vaalikoneessa eutanasiaa vastaan, mutta äänesti eduskunnassa sen puolesta.

Hallituksen nykyisistä ministereistä kaikkiaan viisi - opetusministeri Sanni Grahn-Laasonen (kok), oikeusministeri Antti Häkkänen (kok), työministeri Jari Lindström (sin), valtiovarainministeri Petteri Orpo (kok) ja kulttuuriministeri Sampo Terho (sin) - päätyi vaalikonevastauksistaan huolimatta lopulta vastustamaan eutanasiaa.

HE MUUTTIVAT KANTAANSA:

Keskusta

Olavi Ala-Nissilä

Mikko Alatalo

Pertti Hakanen

Hannakaisa Heikkinen

Kauko Juhantalo

Anne Kalmari

Hanna Kosonen

Mika Lintilä

Ulla Parviainen

Arto Pirttilahti

Pekka Puska

Juha Pylväs

Antti Rantakangas

Juha Rehula

Markku Rossi

Mikko Savola

Martti Talja

Ari Torniainen

Mirja Vehkaperä

Eerikki Viljanen

Kokoomus

Sanni Grahn-Laasonen

Antti Häkkänen

Kalle Jokinen

Pauli Kiuru

Eero Lehti

Petteri Orpo

Veera Ruoho

Wille Rydman

Arto Satonen

Eero Suutari

Mari-Leena Talvitie

Lenita Toivakka

Kari Tolvanen (tyhjää)

Kaj Turunen

Sinuhe Wallinheimo

Sofia Wikman

Liike Nyt

Hjallis Harkimo

Sininen tulevaisuus

Jari Lindström

Anne Louhelainen (äänesti eutanasian puolesta)

Sampo Terho

Matti Torvinen

SDP

Jukka Gustafsson

Timo Harakka

Anneli Kiljunen

Johanna Ojala-Niemelä

Antti Rinne

Joona Räsänen

Kristiina Salonen (äänesti eutanasian puolesta)

Erkki Tuomioja (äänesti eutanasian puolesta)

Pia Viitanen

Perussuomalaiset

Tom Packalén

Ville Tavio

Vihreät

Johanna Karimäki

RKP

Mikaela Nylander (äänesti eutanasian puolesta)

Joakim Strand

Korjaus kello 10.23: Lisätty listaan maininnat niistä, jotka äänestivät eutanasian puolesta. Heitä oli neljä eikä yksi, kuten jutussa alun perin virheellisesti mainittiin.

Tuomioja vastaa

SDP:n kansanedustaja Erkki Tuomioja lähetti asiasta vastineen jutun printtijulkaisun jälkeen. Alla vastine kokonaisuudessaan.

Iltalehti uutisoi eduskunnan eutanasia-aloitteesta lauantaina näyttävästi otsikolla " Eutanasia-aloitteesta takinkääntötalkoot " . En ymmärrä, miksi suhde johonkin aikaisempaan vaalikonekyselyyn olisi tärkeämpi asia kuin kansanedustajan mielipide ja sen perusteet itse kansalaisaloitteen käsittelyssä.

Nyt koko kirjoitus antoi sen kuvan, että kaikki lehden listaamat " takinkääntäjät " olisivat olleet vaalikoneessa eutanasiaan jonkin asteisesti myönteisesti suhtautuneita, mutta nyt äänestivät ponsiäänestyksessä sitä vastaan.

Olen tuskin ainoa edustaja, jonka kohdalla tilanne on päinvastainen. Olin Ylen kyselyssä osin eri mieltä eutanasiaa puoltavan kysymyksen kanssa, mutta äänestin nyt ponnen puolesta.

Erkki Tuomioja

104- vuotias David Goodall teki avustetun itsemurhan Sveitsissä. Näin Goodall puhui medialle ennen kuolemaansa.